Sporočilo medijem

**Slovenska podjetja na obisku v ZAE zadovoljna**

**Abu Dhabi, 2. aprila 2015 -** **V organizaciji Gospodarske zbornice Slovenije (GZS) se v ZAE mudi delegacija enajstih slovenskih podjetij iz različnih gospodarskih panog. Gospodarstveniki so se včeraj udeležili poslovnega foruma v Abu Dhabiju, danes se bodo gospodarskega foruma v Dubaju.**

Gospodarska zbornica Abu Dhabi je ob priložnosti obiska 15-članske slovenske gospodarske delegacije organizirala poslovno mreženje z izbrano lokalno poslovno skupnostjo, katere se je skupaj udeležilo 41 poslovnežev. Slovenski udeleženci ocenjujejo razgovore kot potencialno primerne za nadaljevanje poslovnih stikov v ZAE in Zalivu, ob predpostavki intenzivnega nadgrajevanja in negovanja osebnih stikov s slovenske strani.

Vodstvo GZ Abu Dhabi je slovenski strani predstavilo tako imenovano ekonomsko vizijo Abu Dhabija 2030, v okviru katere si je lokalna vlada, ob udejstvovanju lokalne poslovne skupnosti, zastavila smernice razvoja gospodarstva. Pri tem se opira na znanju temelječo družbo, trajnostni razvoj, diverzifikacijo gospodarskih dejavnosti od aviacije, biotehnologijo do telekomunikacij ter ciljno gospodarsko rasti gospodarstva v povprečju 7,5 odstotka na letni ravni.

Svoje člane je GZ Abu Dhabi pozvala tudi k premisleku o plasiranju njihovih neposrednih investicij v slovenska podjetja in druge NTI opcije.

V okviru GZ Abu Dhabi deluje 100.000 podjetij. Z GZS imata sklenjen sporazum o partnerskem sodelovanju od leta 1998.